Ziua porţilor deschise ocazionată de Ziua Poliţiei Române va fi marcată în trei oraşe din judeţul Maramureş, a informat, miercuri, purtătorul de cuvânt al IPJ, Florina Meteş, potrivit agerpres.ro.
"Poliţiştii îşi doresc ca standurile expoziţionale cu echipamente de intervenţie şi demonstraţiile captivante să transforme aceste manifestări în adevărate evenimente ale cunoaşterii şi interacţiunii. Astfel, principalele atracţii vor fi: motocicleta, laboratorul rutier şi autospecialele folosite de poliţiştii rutieri, roata de prevenire, dotările Serviciului pentru Acţiuni Speciale, câinii de intervenţie, precum şi tehnicieni criminalişti", a spus Florina Meteş.
Conform aceleiaşi surse, evenimentele sunt programate, joi, 21 martie, ora 10, la sediul Poliţiei municipiului Sighetu Marmaţiei, vineri, 22 martie, ora 11, în Piaţa Libertăţii din municipiul Baia Mare şi luni, 25 martie, ora 12, în parcul din centrul vechi al oraşului Baia Sprie.
Tot, luni, începând cu ora 12,30, în Aula Magna a Centrului Universitar Nord din municipiul Baia Mare va avea loc şedinţa festivă prilejuită de Ziua Poliţiei Române. Evenimentul va debuta cu o expoziţie de fotografie şi pictură, realizate de poliţişti din cadrul Serviciului Criminalistic.
Mesajul lui Iohannis de Ziua Poliției Române
Președintele Klaus Iohannis a transmis astăzi un mesaj cu prilejul Zilei Poliției Române.
Mesajul a fost prezentat de către Ion Oprișor, consilier prezidențial, Departamentul Securității Naționale.
Vă prezentăm în continuare textul mesajului:
"Ziua Poliției Române", celebrată odată cu sărbătoarea creștină a Bunei Vestiri, reprezintă în acest an un moment aniversar cu o însemnătate aparte, se împlinesc două secole de atestare documentară a unui serviciu public aflat mereu în slujba cetățeanului, a comunității și în sprijinul instituțiilor statului.
Este un prilej de a evoca și omagia trecutul, dar și de a aprecia mai bine rolul acestei profesii nobile în apărarea drepturilor și libertăților fundamentale ale persoanei și în protejarea comunităților.